## Pravilnik o načinu vođenja, sadržaju i izgledu obrasca evidencije danih ovlaštenja žičare

### NN 25/2009 (25.2.2009.), Pravilnik o načinu vođenja, sadržaju i izgledu obrasca evidencije danih ovlaštenja žičare

**MINISTARSTVO MORA, PROMETA  I INFRASTRUKTURE**

543

Na temelju članka 39. stavka 5. Zakona o žičarama za prijevoz osoba (»Narodne novine«, broj 79/07) ministar mora, prometa i infrastrukture donosi

PRAVILNIK

O NAČINU VOĐENJA, SADRŽAJU I IZGLEDU OBRASCA EVIDENCIJE DANIH OVLAŠTENJA ŽIČARE

I. OPĆE ODREDBE

Članak 1.

Ovim Pravilnikom utvrđuje se način vođenja, sadržaj i izgled obrasca evidencije danih ovlaštenja za obavljanje sigurnog rada i održavanja postrojenja žičare (u daljnjem tekstu: Ovlaštenja) voditeljima i zamjenicima voditelja žičara za prijevoz osoba.

Članak 2.

(1) Pojedini pojmovi u smislu ovog Pravilnika imaju sljedeće značenje:

– žičara je postrojenje sastavljeno iz više komponenti, konstruiranih, proizvedenih, sklopljenih i stavljenih u uporabu s ciljem prijevoza osoba kod kojeg je užad upotrijebljena kao element pruge i kao element za vuču;

– voditelj i zamjenik voditelja žičare su osobe imenovane od Upravitelja, odgovorne za siguran rad i održavanje postrojenja žičare, koji dnevno provode unutarnji nadzor nad primjenom Zakona, drugih propisa i općih akata Upravitelja, te da određene poslove obavljaju izvršni radnici koji imaju potrebno stručno obrazovanje i osposobljenost.

(2) Izrazi koji nisu gore navedeni, a koriste se u ovom Pravilniku, za njihovo pojašnjenje, koristiti hrvatsku normu HRN EN1907:2005 Sigurnosni zahtjevi za žičare za prijevoz osoba – Nazivlje.

II. NAČIN VOĐENJA EVIDENCIJE

Članak 3.

Odlukom ministra nadležnog za promet uspostavlja se mjesto i imenuje ovlaštena i odgovorna osoba za prikupljanje podataka i vođenje evidencije (baze podataka, registra) danih Ovlaštenja Voditeljima (u daljnjem tekstu: Ured evidencije) u ministarstvu nadležnom za promet (u daljnjem tekstu: Ministarstvo).

Članak 4.

Ured evidencije uspostavlja:

a) Evidenciju koncesionara žičara za prijevoz osoba na teritoriju Republike Hrvatske,

b) Evidenciju pravnih i fizičkih osoba koje u skladu sa Zakonom ispunjavanju uvjete za izdavanje uvjerenja o položenom stručnom ispitu izvršnog radnika za žičare.

Članak 5.

Ured evidencije, nakon primitka Zahtjeva za ovlaštenje Voditelja uspostavlja osobnu podatkovnu uložnicu (u daljnjem tekstu: Uložnica) Voditelja koju čine:

a) Upisnik podataka o primljenim i izdanim dokumentima Voditelja vezanim uz Ovlaštenja (u daljnjem tekstu: Upisnik),

b) Obrazac evidencije o danim i oduzetim ovlaštenjima Voditelja (u daljnjem tekstu: Obrazac evidencije),

c) Zaprimljena dokumentacija i kopije izdane dokumentacije upisane u Upisnik.

Članak 6.

Pri otvaranju Uložnice dodjeljuje joj se jedinstveni broj i ime i prezime osobe za koju je zatraženo ovlaštenje.

Članak 7.

(1) Ured evidencije zaprima zahtjeve Upravitelja za izdavanje Ovlaštenja (u daljnjem tekstu: Zahtjev).

(2) Zahtjev se predaje na obrascu koji izdaje Ministarstvo i koji je dan u Prilogu 1 ovog Pravilnika, koji čini njegov sastavni dio.

(3) Uz Zahtjev se prilaže uvjerenje o položenom stručnom ispitu (izvornik ili ovjerena preslika).

Članak 8.

Na osnovu podataka primljenih i unesenih u Upisnik, Ured evidencije unosi odgovarajuće podatke u Obrazac evidencije te pohranjuje dokumentaciju u Uložnicu.

Članak 9.

(1) Nakon primitka promjene podataka koje sadrži Obrazac evidencije i unosa u Upisnik, otvara se novi Obrazac evidencije te mu se dodjeljuje odgovarajući redni broj i datum otvaranja.

(2) U novootvoreni Obrazac evidencije prepisuju se nepromijenjeni podaci s prethodnog obrasca i unose promijenjeni u skladu s primljenom dokumentacijom.

(3) Nakon upisa datuma pohrane i imena osobe koja je pohranu izvršila, Obrazac sa starim podacima trajno se pohranjuje u Uložnicu. Podatak o postupku pohrane Obrasca upisuje se u Upisnik.

III. SADRŽAJ OBRASCA

Članak 10.

Upisnik podataka

(1) U Upisniku se registriraju podaci o:

a) zaprimljenom Zahtjevu za izdavanje Ovlaštenja (u daljnjem tekstu Zahtjev) datum urudžbiranja, datum unosa u Upisnik,

b) dokumentaciji podnesenoj uz Zahtjev,

c) kopijama rješenja o davanju Ovlaštenja ili oduzimanju Ovlaštenja i to djelomice ili u cijelosti,

d) dokumentaciji vezanoj uz davanje Ovlaštenja ili oduzimanje Ovlaštenja i to djelomice ili u cijelosti,

e) dokumentaciji od važnosti za oduzimanje Ovlaštenja i to djelomice ili u cijelosti te ponovo izdavanje Ovlaštenja,

f) dokumentaciji o naknadnoj stručnoj izobrazbi i usavršavanju Voditelja,

g) provedenim postupcima,

h) osobi koja je izvršila upis i provela postupak.

(2) Obrazac Upisnika podataka je dan u Prilogu 2 ovog Pravilnika, koji čini njegov sastavni dio.

Članak 11.

Obrazac evidencije danih Ovlaštenja

U Obrazac evidencije unose se:

|  |  |
| --- | --- |
| 1 | PODACI O OBRASCU |
| 1.1 | Broj uložnice: |
| 1.2 | Broj obrasca: |
| 1.3 | Datum: |
| 2 | OPĆI PODACI O VODITELJU/ZAMJENIKU VODITELJA |
| 2.1 | Ime i prezime: |
| 2.2 | Broj o.i./godina izdanja/tijelo izdanja: |
| 2.3 | Adresa stanovanja: |
| 2.4 | Telefon: |
| 2.5 | Telefaks: |
| 2.6 | e-adresa: |
| 2.7 | Stručna sprema: |
| 2.8 | Zvanje: |
| 3 | PODACI O STRUČNOJ OSPOSOBLJENOSTI VODITELJA/ZAMJENIKA V. |
| 3.1 | Naziv dokumenta / uvjerenja: |
| 3.2 | Izdavatelj dokumenta / uvjerenja: |
| 3.3 | Adresa izdavatelja dokumenta / uvjerenja: |
| 3.4 | Datum izdavanja dokumenta / uvjerenja: |
| 3.5 | Napomene i dopune: |
| 4 | PODACI O DANIM OVLAŠTENJIMA |
| 4.1 | Naziv dokumenta: |
| 4.2 | Datum izdavanja: |
| 4.3 | Razdoblje valjanosti: |
| 4.4 | Ime i prezime izdavatelja: |
| 4.5 | Napomene i dopune: |
| 5 | PODACI O ODUZETIM OVLAŠTENJIMA |
| 5.1 | Naziv dokumenta: |
| 5.2 | Datum izdavanja: |
| 5.3 | Vrijeme na koje se oduzima ovlaštenje: |
| 5.4 | Ime i prezime potpisnika: |
| 5.5 | Obrazloženje: |
| 5.6 | Napomene i dopune: |
| 6 | PODACI O EVIDENCIJI |
| 6.1 | Ime i prezime osobe koja je unijela podatke: |
| 6.2 | Datum unosa: |
| 6.3 | Ime i prezime osobe koja je pohranila obrazac: |
| 6.4 | Datum pohrane obrasca (kod otvaranja novog): |

Izgled Obrasca evidencije podataka je dan u Prilogu 3 ovog Pravilnika, koji čini njegov sastavni dio.

IV. ZAVRŠNE ODREDBE

Članak 12.

Ovaj Pravilnik stupa na snagu danom objave u »Narodnim novinama«.

Klasa: 011-01/09-02/12

Urbroj: 530-01-06-09-1

Zagreb, 13. veljače 2009.

Ministar
Božidar Kalmeta, dipl. ing., v. r.

PRILOG 1

Obrazac

»ZAHTJEV ZA IZDAVANJE OVLAŠTENJA VODITELJU«

![](dodatni/381199.jpeg)

PRILOG 2

Obrazac

»UPISNIK EVIDENCIJE IZDANIH OVLAŠTENJA«

![](dodatni/381200.jpeg)

PRILOG 3

Obrazac

»EVIDENCIJA OVLAŠTENJA VODITELJA«

![](dodatni/381201.jpeg)

Pravilnik, NN 25/2009-543